Christian Rabjerg Madsen (S), 2024-05-29:
Tak for det, og tak til statsministeren for en god tale.
»Alex & Ansvaret« hedder et populært politisk roadshow, hvor hr. Alex Vanopslagh sågar lykkes med at tage entré til sine politiske taler.
Det er svært ikke at være en lille smule imponeret over, at det er muligt at opkræve en entré på 100 kr. til et politisk arrangement, selv om jeg – og det er mere alvorligt – synes, at man kan diskutere, hvor meget ansvarlighed der er over hr. Alex Vanopslaghs autografer på snuspakker og idéer om legalisering af kokainforbrug, når man som hr. Alex Vanopslagh samtidig åbenlyst og med en betydelig succes kommunikerer meget direkte til unge mennesker.
Det er muligvis i et vælgermæssigt perspektiv smart; det er ikke ansvarligt.
Kigger jeg rundt i Folketingssalen, bliver jeg i det hele taget mere og mere sikker på, at vejen til ansvar ikke går over Liberal Alliance, men over den socialdemokratisk ledede midterregering.
For hvilke udfordringer er det egentlig, man skal finde løsninger på, hvis man med nogen som helst ret vil kunne kalde sig ansvarlig?
Fire bud kunne være: velfærd, den grønne omstilling, sikkerhed og økonomi.
Med lønløftet har vi bidraget til, at det omsorgsarbejde, der er grundlæggende for vores velfærdssamfund, belønnes mere rimeligt, og vi gør det samtidig lettere at rekruttere de helt afgørende pædagoger, sygeplejersker, sosu-assistenter og fængselsbetjente i fremtiden.
Med den nødvendige økonomiske indsprøjtning på op mod 1 mia. kr. til erhvervsskolerne – den største i 20 år – og muligheden for fremover at få løn under uddannelse til sosu-hjælper, hvis man er over 25 år, bidrager vi forhåbentlig også til, at flere i fremtiden vil finde det attraktivt at uddanne sig til det afgørende omsorgsarbejde på ældreområdet.
Med et betydeligt løft af vores sundhedsvæsen, vores sygehuse og vores psykiatri tager vi et opgør med for lange ventelister de nævnte steder.
Er der så fortsat udfordringer i velfærdssamfundet?
Så afgjort.
Vi skal blive ved med at øge investeringerne i den nære velfærd, og vi er ikke i mål med at nedbringe bureaukratiet for til gengæld at løfte både kvaliteten og arbejdsglæden.
Men vi er – og det synes jeg er vigtigt – i modsætning til tidligere regeringer, som har haft de samme ambitioner, på vej.
Vi har gennemført en politireform, der skaber en bedre balance mellem Rigspolitiet og betjentene på gaden.
Vi får flere betjente tættere på danskerne.
Vi har lavet en bred aftale på ældreområdet, der betyder, at ældre fremover møder færre, men også flere gennemgående plejepersoner.
For vi tror på, at det er tillid og nære relationer, som er det mest afgørende for en god og værdig ældrepleje.
Vi har lavet en folkeskoleaftale, der bringer praktisk undervisning i centrum, som skærer ned på mål og vejledninger, og som frisætter læreren i klasselokalet.
Da den socialdemokratiske regering kom til for snart nogle år siden, satte vi verdens mest ambitiøse klimamål.
Vi lavede i den sidste regering 75 grønne aftaler om alt fra jordfordeling til CO 2 -fangst og en grøn skattereform for industrien.
Den nye regering viderefører det arbejde.
Det er en indsats, som betyder, at vi til næste år ikke alene når vores 2025-mål for klimaet, men faktisk når endnu længere end det.
Det er en indsats, der betyder, at vi i dag er ganske tæt på at nå vores 2030-mål.
Det er en indsats, der betyder, at vi kan sige, at vi med sikkerhed kommer til at nå vores 2030-mål.
Det har været en rettesnor for den socialdemokratiske klimapolitik, at de store, strukturelle grønne forandringer skal gennemføres på en socialt afbalanceret måde.
Det er fuldstændig afgørende, at vi får alle danskere med.
Det er en grøn omstilling uden gule veste.